b'\n_START_ARTICLE_\nRootsi vapp\n_START_PARAGRAPH_\nRootsi vapp on Rootsi Kuningriigi riigivapp. Vapil on kaks versiooni: v\xc3\xa4ike riigivapp ja suur riigivapp._NEWLINE_Riigivapp on Rootsi riigi s\xc3\xbcmbol. Riigipea ettekirjutust m\xc3\xb6\xc3\xb6da tohivad erijuhtudel suurt riigivappi kasutada Rootsi parlament, Rootsi valitsus, Rootsi esindajad v\xc3\xa4lismaal ja Rootsi s\xc3\xb5jav\xc3\xa4gi.\n_START_SECTION_\nSuur riigivapp\n_START_PARAGRAPH_\nRootsi suure riigivapi keskne kujund on sinine vapikilp, mille kuldne rist jagab nelja ossa. Vapikilbi keskel, kuldse risti peal paikneb Rootsi kuningakoja vapp._NEWLINE_Vapikilbi neljast osast (neid loendatakse vasakult paremale ja \xc3\xbclevalt alla) esimeses ja neljandas on sinisel v\xc3\xa4ljal kolm kuldset lahtist krooni, \xc3\xbcleval kaks krooni k\xc3\xb5rvuti ja nende all kolmas. Teisel ja kolmandal v\xc3\xa4ljal on kuldne kroonitud tagajalgadel seisev ja vasakule vaatav t\xc3\xb5stetud esik\xc3\xa4ppadega l\xc3\xb5vi. L\xc3\xb5vi seisab taustal, kus \xc3\xbclevalt vasakult kuni alla paremale vahelduvad 7 lainelist triipu, vaheldumisi sinised ja valged, esimene ja viimane on sinised._NEWLINE_Rootsi kuningakoja vapp, mis asub vapikilbi keskel, on m\xc3\xb5ttelise p\xc3\xbcstjoonega jagatud kaheks. Selle esimesel, vasakpoolsel osal on kujutatud kuldne viljavihk. Viljavihk asub taustal, kus \xc3\xbclevalt paremalt kuni alla vasakule vahelduvad sinine, valge ja punane triip. Teisel, parempoolsel osal on Bernadotte\'ide d\xc3\xbcnastia vapp: valge kolme sillakaarega sild sinisel taustal. Silla kummaski otsas on kaks hambulise tipuga torni. Silla kohal on kuldne vasakule vaatav kotkas, mis oli Napoleon I embleem ja n\xc3\xa4itab Bernadotte\'ide d\xc3\xbcnastia prantsuse p\xc3\xa4ritolu. Kotkas hoiab jalgadega v\xc3\xa4lgunoolte kimpu. Kotka kohal on kuldne Suure Vankri t\xc3\xa4htkuju._NEWLINE_Vapikilp on kroonitud kuningakrooniga ja \xc3\xbcmbritsetud 7 Serafimi ordeniga. Vapikilpi hoiavad kaks kuldset tagajalgadel seisvat kroonitud l\xc3\xb5vi, teine teisel pool vapikilpi, kes vaatavad vapikilbist eemale. L\xc3\xb5vid seisavad kuldsel r\xc3\xb5htsal alusel ja n\xc3\xa4itavad punast keelt._NEWLINE_Vapikilbi taustaks on mantel, mille v\xc3\xa4limine, \xc3\xbcksnes servadest paistev pool on lilla ja sisemine, vaataja poole p\xc3\xb6\xc3\xb6ratud pool on valge hallide ristikheinalehem\xc3\xa4rkidega. Mantel on kroonitud kuningakrooniga, mis on t\xc3\xa4pselt samasugune kui vapikilbi kohal olev kroon, ainult suurem._NEWLINE_Vahel kasutatakse Rootsi suure vapina \xc3\xbcksnes vapikilpi._NEWLINE_Suur riigivapp on \xc3\xbchtlasi kuninga isiklik vapp. Kuninga perekonnaliikmed tohivad seda samuti oma isikliku vapina kasutada, aga kuningas otsustab, missuguseid muudatusi ja lisandeid nad vapi juures peavad sealjuures kasutama.\n_START_SECTION_\nV\xc3\xa4ike riigivapp\n_START_PARAGRAPH_\nV\xc3\xa4ikest riigivappi kasutavad peamiselt Rootsi valitsus ja selle ametid. Need tohivad lisada vapile oma tegevuse s\xc3\xbcmboleid. Seda kasutatakse n\xc3\xa4iteks Rootsi politsei vormil._NEWLINE_V\xc3\xa4ike riigivapp koosneb sinisest vapikilbist, millel on kujutatud kolm \xc3\xbchesugust kuldset krooni, \xc3\xbcleval kaks t\xc3\xbckki k\xc3\xb5rvuti ja nende all kolmas. Vapikilp on kroonitud kuningakrooniga. Vapikilp v\xc3\xb5ib olla \xc3\xbcmbritsetud Serafimi ordenitega._NEWLINE_Vahel v\xc3\xb5idakse v\xc3\xa4ikese riigivapina k\xc3\xa4sitleda lihtsalt kolme krooni kujutist. Sellised kolm krooni on n\xc3\xa4iteks Rootsi j\xc3\xa4\xc3\xa4hokikoondise riietusel, mida selle j\xc3\xa4rgi kutsutaksegi "kolmeks krooniks" (rootsi keeles tre kronor)._NEWLINE_Riigiorganid, kes soovivad v\xc3\xa4ikest riigivappi kasutada, peavad selleks eelnevalt saama loa riiklikult heraldikan\xc3\xb5ukogult.'